‘ชิ้นส่วน-รถยนต์’เจอดี-รับเหมาดี๊ด๊า
แบงก์คาดใช้เวลาฟื้น3-6เดือนเชื่อย้ายการผลิตเป็นเพียงคำขู่
29 ต.ค. 2565

แบงก์คาดใช้เวลาฟื้น3-6เดือนเชื่อย้ายการผลิตเป็นเพียงคำขู่
ธนาคารเผย น้ำท่วมกระทบเอสเอ็มอีกลุ่มชิ้นส่วนอิเล็ก ทรอนิกส์ ยานยนต์หนัก หวั่นต่าง ชาติย้ายฐานผลิตซ้ำ วอนรัฐเร่งสร้างความเชื่อมั่น
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า จากการสำรวจลูกค้าธุรกิจเอสเอ็มอีของธนาคารที่ได้รับผลกระทบจากปัญหาอุทกภัย พบว่ากลุ่ม ที่ได้รับความเสียหายรุนแรง ได้แก่ กลุ่มผู้ผลิตชิ้นส่วนอิเล็กทรอนิกส์และยานยนต์ ที่เป็นซัพพลายเชนให้กับนิคมอุตสาหกรรมที่จมน้ำ ซึ่งคาดว่าจะต้องใช้เวลาฟื้นตัวไม่ต่ำกว่า 3 เดือน โดยลูกค้ากลุ่มนี้คิดเป็นสัดส่วนถึง 12% ของฐานสินเชื่อจำนวน 4.4 แสนล้านบาท
สำหรับความกังวลเรื่องการย้ายฐานการผลิตของบริษัทต่างชาติ เชื่อว่าจะไม่เกิดขึ้นในระยะสั้น แต่รัฐบาลต้องเร่งสร้างความเชื่อมั่นด้วยการหามาตรการป้องกันปัญหาในระยะยาว
“เท่าที่ได้พูดคุยกับลูกค้าญี่ปุ่น การย้ายออกนอกประเทศไม่ใช่เรื่องง่าย เพราะซัพพลายเชนเขาอยู่ที่นี่ แต่อาจมีการย้ายออกไปยังพื้นที่อื่นๆ ในประเทศ เช่น ภาคตะวันออก เพื่อกระจายความเสี่ยง ซึ่งเป็นหน้าที่ของรัฐบาลที่จะต้องช่วยเหลือและสร้างความเชื่อมั่น หากมีการย้ายฐานการผลิตออกไปจะกระทบธุรกิจซัพพลายเชน” นายปกรณ์ กล่าว
อย่างไรก็ตาม ขณะนี้ธนาคารได้กระจายความเสี่ยงด้วยการปรับพอร์ตลูกค้าแต่ละกลุ่มเอาไว้ที่ 5% 
นอกจากนี้ ยังเชื่อว่าลูกค้ากลุ่มเกษตรและรับเหมาก่อสร้างจะได้รับผลดีในระยะยาวจากความต้องการซ่อมแซมบ้านและราคาสินค้าเกษตรที่ปรับตัวขึ้นที่จะเกิดขึ้นหลังน้ำลด ซึ่งกลุ่มนี้จะใช้เวลาฟื้นตัวเพียง 1-2 เดือน จึงเชื่อว่าจะไม่มีผลกระทบต่อการเติบโตของสินเชื่อในปีหน้ามากนัก 
นายไตรรงค์ บุตรากาศ ผู้ช่วยผู้จัดการใหญ่ สายกลยุทธ์และผลิตภัณฑ์ ธนาคารไทยพาณิชย์ กล่าวว่า การย้ายฐานผลิตออกไปของ ธุรกิจต่างชาติในขณะนี้ไม่ใช่เรื่องง่ายนัก เนื่องจากมีซัพพลายเชนอยู่ที่นี่แล้ว แต่สำหรับแผนการลงทุนเพิ่มเติมจากนี้ เชื่อว่าต่างชาติจะเริ่มมองหาประเทศที่ 3 เพื่อลดความเสี่ยงด้วยการกระจายฐานการผลิต โดยเฉพาะในอุตสาหกรรมที่ไม่ต้องใช้ฝีมือแรงงาน เช่น ชิ้นส่วนอิเล็กทรอนิกส์ ขณะที่อุตสาหกรรมยานยนต์ต้องอาศัยฝีมือแรงงานสูง จึงคาดว่าจะปักหลักอยู่ในไทยต่อไป 
นายวีระศักดิ์ สุตัณฑวิบูลย์ ผู้ช่วยผู้จัดการใหญ่ ธนาคารกรุงเทพ กล่าวว่า เท่าที่พูดคุยกับลูกค้าธนาคาร เชื่อว่าการย้ายฐานผลิตในขณะนี้ยังทำได้ยาก จากความพร้อมในด้านสาธารณูปโภคและซัพพลายเชนของไทย ส่วนกระแสข่าวที่มีบางบริษัทบอกว่าจะย้ายฐานการผลิตออกไปนั้น เป็นเพียงการส่งสัญญาณไปยังรัฐบาลให้เร่งแก้ปัญหาและหาแนวทางป้องกันในอนาคตเพื่อสร้างความเชื่อมั่นมากกว่า 
“จากนี้ไปอีก 3 ปี ไทยจะเข้าสู่ภาวะแล้งตามปรากฏการณ์ลานินญา นั่นหมายถึงว่า รัฐบาลมีเวลา 3 ปี ในการสร้างความเชื่อมั่นเรื่องการแก้ปัญหาอุทกภัย หากทำได้เขาก็ไม่หนีไปไหน” นายวีระศักดิ์ กล่าว
ปัจจุบันไทยมีสัดส่วนการผลิตเฉพาะฮาร์ดดิสก์ถึง 40% ของการผลิตทั้งโลก ขณะนี้กำลังผลิตลดลง 60% แต่คาดว่าจะกลับมาผลิตเต็มกำลังในช่วง 36 เดือนหลังจากน้ำลด